****

***Crna Gora***

***\_\_\_\_\_\_\_\_\_\_\_\_\_\_\_\_\_\_***

***Ministarstvo poljoprivrede i ruralnog razvoja***

Broj:

Podgorica, 20.03.2013.

**SKUPŠTINA CRNE GORE**

**Predmet: Odgovor na poslaničko pitanje**

Gospodin Borislav Banović, poslanik SDP u Skupštini Crne Gore, postavio je u pisanoj formi, Skupštini Crne Gore sljedeće:

**POSLANIČKO PITANJE**

*Dokle se stiglo sa ukupnom regulacijom vodotoka rijeke Bojane, nakon velikih poplava 2010. godine?*

Na postavljeno pitanje, Ministartsvo poljoprivrede i rurlanog razvoja, daje sljedeći

**ODGOVOR**

Katastrofalne poplave koje su zadesile Crnu Goru i Albaniju 2010. godine, nametnule su potrebu ubrzanog rješavanja regulacije rijeke Bojane.

Dvije države dogovorile su formiranje posebnih komisija čiji je zadatak bio da daju konkretne predloge za rješavanje problema regulacije vodotoka. Aktivnosti komisija dovele su do potpisivanja *Memoranduma o razumijevanju* između Ministartsva poljoprivrede i ruralnog razvoja Crne Gore i Ministarstva voda Albanije. Memorandum je potpisan 14. decembra 2010. godine.

Ovim memorandumom predviđene su kratkoročne i dugoročne mjere. **Kratkoročne mjere** za regulaciju rijeke Bojane obuhvatale su:

1. Izradu projektne dokumentacije uređenja korita rijeke Bojane sa ciljem kontrolisanog povećanja protoka vode;
2. Definisanje prioriteta u izvođenju radova i njihovo međusobno usaglašavanje;
3. Intenziviranje rada međudržavne Komisije uz naizmjenično predsjedavanje od strane resornih ministarstava i proširenje sastava Komisije;

**Dugoročne mjere** obuhvatale su:

1. Izradu planova upravljanja slivovima Skadarskog jezera, Drima i Bojane;
2. Izradu kompletne projektne dokumentacije regulacije Skadarskog jezera, Drima i Bojane;
3. Realizaciju mjera definisanih predloženim projektima;

**Šta je do sada urađeno?**

* Urađen je projekat regulacije rijeke Morače, projekat obezbjeđenja protočnosti desnog rukavca rijeke Bojane u zoni ušća, i elaborat za sanaciju nasipa i obezbjeđenja protočnosti korita rijeke Bojane. Elaboratom je definisana sanacija nasipa na crnogorskoj strani sa svim potrebnim radovima na čišćenju, povećanju stabilnosti i nepropusnosti i potrebnom nadvišenju do dogovrenog nivoa. Sve ovo je usaglašeno sa albanskom stranom. Takođe, definisana je prohodnost korita rijeke Bojane na crnogorskoj strani, uključujući uklanjanje suvišnog materijala iz prostora samog korita na teritoriji Crne Gore;
* Pored projekta regulacije, sanirani su nasipi na rijeci Bojani u dužini od 9 km;
* Izvršena je regulacija Vladimirske rijeke na potezu od oko 300m u cilju zaštite obradivog poljoprivrednog zemljišta i stanovništva koje se nalazi na ovom području;
* Izvršeni su regulacioni radovi na desnom ušću rijeke Bojane. Uklonjeno je 15.000m3 koji su u velikoj mjeri dovodili do začepljenja i plavljenja.
* Dodatno, albanska strana realizovala je niz radova na svojoj teritoriji.

Kako bi se pospješilo intenzivnije oticanje vode, **naredni koraci obuhvataju**:

* Uklanjanje vještačkih prepreka, poput drveća, porušenih mostova, potonulih plovila;
* Produbljivanje i proširivanje korita rijeke Bojane;
* Čišćenje korita oko postojećih mostova i ušća rijeke Bojane u more.

Za ove radove potrebna su znatna finansijska sredstva. Pored regulacije toka rijeke Morače, potrebna je regulacija toka rijeke Drim. Prije nekoliko dana, španska kompanija “Ambisat” dobila je podršku Vlade Španije da uradi potrebnu analizu upravljanja tokom rijeke Morače. Dodatno, započeti su razgovori sa albanskom stranom oko analize upravljanja toka rijeke Drim.

Želim da napomenem da je čišćenje desnog rukavca rijeke Bojane tokom trajanja vanredne situacije uradila kompanija Bemax, te da su izvršeni radovi predstavljali doprinos ove kompanije.

Vlada Crne Gore usvojila je “*Informaciju o uzrocima i posljedicama poplava u slivu Skadarskog jezera i rijeke Bojane*”, kao i predlog mjera koje je dostavilo Ministarstvo poljoprivrede i ruralnog razvoja.

Na kraju, imajući u vidu dinamiku topljenja snijega, očekivano kretanje temperatura u narednim nedjeljama i padavine, uputio sam pismo Ministru voda Albanije u kojem sam ukazao na posledice otpuštanja vode iz akumulacija na rijeci Drim.

Sve naredne aktivnosti, uključujući i traženje ne tako malih finansijskih sredstava potrebnih za konačno rješavanje problema plavljenja, vodiće se formirana Međudržavna komisija, uz aktivno učešće Ministartsva poljoprivrede i ruralnog razvoja.

S poštovanjem,

**M I N I S T A R**

**Prof. dr Petar Ivanović**